Агенцијата за заштита на правото на слободен пристап до информациите од јавен карактер согласно член 109 став 5 од Законот за општата управна постапка („Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер („Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр. 60/20), постапувајќи по Жалбата изјавена од Град Скопје – Сектор за планирање и уредување на просторот, поднесена против Решението на Државниот завод за статистика, по предметот Барање за пристап до информации од јавен карактер, на 20.06.2025 година го донесе следното

**Р Е Ш Е Н И Е**

1.Жалбата изјавена од Град Скопје – Сектор за планирање и уредување на просторот, поднесена против Решението на Државниот завод за статистика бр. 03-898/1 од 26.05.2025 година, заведена во Агенцијата под бр.08-172 на 04.06.2025 година, по предметот Барање за пристап до информации од јавен карактер**, СЕ ОДБИВА како неоснована**.

**2.СЕ ПОТВРДУВА** Решението на Имателот на информација статистика бр. 03-898/1 од 26.05.2025 година.

**О Б Р А З Л О Ж Е Н И Е**

Град Скопје – Сектор за планирање и уредување на просторот, на 15.04.2025 година преку електронска пошта поднело Барање за пристап до информации од јавен карактер до Државниот завод за статистика, со кое побарало по е-маил да му се достави електронски запис од следната информација:

„Податоци од пописот на население, домаќинства и станови од 2021 год, согласно shp file што Ви го доставуваме во прилог“.

Имателот на информации, постапувајќи по наведеното Барање донел Решение бр.03-750/1 од 25.04.2025 година, со кое Барањето за слободен пристап до информации од јавен карактер “се одбива“. Во образложението на Решението е наведено: “...Бидејќи податоците кои ги барате не се објавени, за истите е потребна дополнителна обработка во стручните одделенија во Заводот. Цената за подготовка на бараните податоци е утврдена согласно Решението за цените на публикационите материјали...“.

Незадоволен од наведеното Решение Барателот на информацијата, во законски предвидениот рок, поднесе Жалба заведена во Агенцијата со бр. 08-172 на 05.05.2025 година.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и донесе Решение бр.08-172 од 19.05.2025 година со кое **ЈА УВАЖИ, Решението на Имателот на информации го поништи и предметот го врати на повторно постапување пред првостепениот орган,** со укажување како да постапи.

Постапувајќи по Решението на Агенцијата на 27.05.2025 година, Имателот на информации до Агенцијата достави Решение бр.03-838/1 од 26.05.2025 година, со кое Барањето на барателот по предметот Барање за пристап до информации од јавен карактер се одбива. Во Образложението на Решението е наведено: „...Согласно член 48 од Законот за државната статистика ...цените на публикационите материјали и трошоците за подготовка на податоците по барање на корисници од земјата и од странство ги определуваат Заводот и овластените носители. Цените на публикационите материјали Заводот и овластените носители ги објавуваат на своите интернет-страници.....Државниот завод за статистика целосно го одби барањето, бидејчи не располага со бараните податоци....Обработените и објавени статистичи податоци на нашата веб-страница со кои располага Заводот од Пописот на населението, домаќинствата и становите во РСМ во 2021 година не се податоци што ги бара Град Скопје – Сектор за планирање и уредување на просторот. Невозможно е Заводот да одговара позитивно за секој барател, кој повикувајќи се на Законот за слободен пристап до информации од јавен карактер, бара други статистичи продукти што се подготвуваат на барање од корисниците, а кои не се дел од редовната продукција на статистички податоци. Повторно истакнуваме дека бараните податоци од Град Скопје не се обработени и објавени статистички податоци на нашата веб-страница, туку се податоци за кои е потребна дополнителна обработка, односно се специфични податоци од Пописот 2021, кои се опфатени со Решението за утврдување на цените на печатени публикации и цените на други статистички продукти кои се подготвуваат на барање од корисниците кои не се дел од редовната продукција на статистички податоци бр.03-1038/1 од 27.05.202 година. Во точка 3. Од Решението се наведува дека под специфични барања за податоци се подразбира дополнителна, посебна обработка на податоци од статистички истражувања, а кои не се предмет на редовна продукција на статистичи податоци на ДЗС, како и на услугите кои се однесуваат на спроведување статистички истражувања кои не се опфатени со Програмата за работа на Заводот, а по барање на други институции и корисници. Ова се однесува, пред се, на податоци од пописите на населението, домаќинствата и становите, пописите на земјоделството..... како и спроведување целосно нови статистички истражувања кои не се дел од Петгодишната програма за статистички истражувања....“. Во прилог го достави и „Решението за утврдување на цените на печатените публикации и цените на други статистички продукти кои се подготвуваат на барање од корисниците кои не се дел од редовната продукција на статистички податоци“ бр.03-1038/1 од 27.05.2025 година.

Незадоволен од наведеното Решение, Барателот на информации на 04.06.2025 година до Агенцијата повторно достави Жалба заведена под бр.08-172. Во Жалбата е меѓу другото е наведено: „...Во Решението повторно од една страна е наведено дека ДЗС не располага со бараните податоци, а од друга страна е пишано: истакнуваме дека бараните податоци од Град Скопје не се обработени и објавени статистички податоци на нашата Веб страница, туку се податоци за кои е потребна дополнителна обработка ...“.

Агенцијата со електронски допис бр.08-172 од 04.06.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 10.06.2025 година до Агенцијата преку електронска пошта достави Допис заведен во Агенцијата под бр.08-172 во прилог на кој го достави Одговорот на жалба и сите списи во врска со предметот. Во Одговорот на жалба Имателот на информации истакнува дека останува на наводите содржани во оспореното Решение бр.03-898/1 од 26.05.2025 година.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја одби како неоснована, а Решението**  бр.03-898/1 од 26.05.2025 година **на Имателот на информации го потврди**, поради следното:

По разгледувањето на Барањето, Жалбата, Решението на Имателот на информации, Одговорот на жалба и сите останати списи во врска со предметот, Агенцијата констатира дека во конкрениот случај, иако во првостепената постапка имало недостатоци но тие се такви што не можат да имаат влијание врз решавањето на работата. Имено, Имателот на информации не требал да донесе Решение за одбивање за барањето за пристап до информации, бидејќи решение за одбивање носи имателот на информации исклучиво кога станува збор за исклучок од член 6 став 1 од Законот за слободен пристап до информации од јавен карактер, туку по барањето требало да постапува согласно закон и подзаконски акти кои ја регулираат соодветната материја.

Согласно член 3 став 1 алинеа 2 од Законот за слободен пристап до информации од јавен карактер “ информација од јавен карактер “е информација во која било форма што ја создал или со која располага имателот на информацијата согласно со неговите надлежности“. Тоа значи дека Имателот на информации не е должен да создава нова информација за да го задоволи Барателот во однос на неговото поднесено Барање на информации за слободен пристап до информации од јавен карактер.

Агенцијата постапувајќи по предметната жалба констатираше дека Имателот на информации ги создал и располага со бараните информации, но не во форма во која што ги бара Барателот на информации. За да ги добие бараните информации на начин и во форма кои му се потребни, Барателот требало да постапи согласно Решението за утврдување на цените на печатените публикации и цените на други статистички продукти кои се подготвуваат на барање од корисниците кои не се дел од редовната продукција на статистички податоци, број 03-1038/1 од 27.05.2022 година, донесено од Државниот завод за статистика.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**